Drie in hof ná hulle glo lyfstraf toedienArgieffoto ŉ Onderwyser, skoolhoof en departementshoof wat in hegtenis geneem is in verband met die toediening van lyfstraf is op borgtog vrygelaat. Die drie is Dinsdag in hegtenis geneem nadat vier leerders, tussen 17 en 21 jaar oud, beweer het dat hulle Maandag by die skool in die Breyten-omgewing in Mpumalanga aangerand is. Mamatjie Zitha (50), skoolhoof van die Masizakhe Secondary School in Kwazanele, Mxolisi Mdakane (30), ŉ onderwyser by die skool, en Tau Amos Nkosi, departementshoof, is in die Breyten-landdroshof op borgtog van R1 000 elk vrygelaat. Volgens brig. Leonard Hlathi, polisiewoordvoerder, moet die drie op 18 September in die hof verskyn. Die provinsiale departement van onderwys het Zitha en Mdakane intussen voorlopig geskors. Jasper Zwane, woordvoerder van die departement, het gesê hulle word van wangedrag aangekla en sal hul beweerde optrede tydens ŉ departementele dissiplinêre verhoor moet verduidelik. “Die departement sal intussen voortgaan om berading te verskaf aan die leerders wat deur die beweerde voorval geraak is.”